《花县霞觞八景为王明府赋 其五 松门耸翠》
明代·李孙宸

南山多老人，邀游东海间。化身为苍松，风涛响佩环。

下有琥珀脂，上有虬龙颜。世上辟谷儿，从之相往还。

右军纪游辙，千载映兹山。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。